Karen Jespersen (V), 1998-11-20:
Jeg oplever det egentlig også for mit eget vedkommende som en opsparet irritation over, at man netop nogle gange får skudt nogle motiver i skoene og møder nogle påstande, som man synes er dybt urimelige. Jeg vil godt sige til hr. Villy Søvndal, at jeg synes, han leger med ilden,
på den måde at hvis man i lutter forhippethed på at vise, hvor enormt god og social man selv er, maler fanden på væggen med hensyn til situationen og hvad andre vil, så bibringer man jo befolkningen et indtryk af, at der ikke sker en pind, og at det hele er én stor ynk og jammer.
Det gør i virkeligheden, at man kan skubbe til nogle holdninger og lave nogle skred i befolkningen, som kan være en boomerang over for de ting, som jeg ved, at hr. Villy Søvndal af et meget, meget ærligt og et meget socialt hjerte ønsker at fremme.
Jeg mener virkelig, at man leger med ilden og puster til en udvikling, som er stik imod den, man selv ønsker, og jeg synes, det er dybt urimeligt, når man fremstiller det, som om der ikke er sket en pind, når vi snakker økonomisk udligning.
Det nytter jo heller ikke noget at lukke øjnene.
Jeg forstår ikke, at man ikke tager udgangspunkt i, at vi faktisk har skabt et meget stort antal arbejdspladser, og at der er kommet utrolig mange mennesker i arbejde.
Man har aldrig set så meget brugerinddragelse som i de senere år.
Det er for mig i allerhøjeste grad
en meget, meget grundlæggende måde at tænke socialpolitik på og noget, der i høj grad er en form for en længere, sammenhængende overvejelse, så dels mener jeg, det er nogle forkerte og urimelige påstande, som hr. Villy Søvndal kommer med, og jeg mener altså også, at det kan blive en boomerang for hr. Villy Søvndal selv.
Jeg medgiver så også, at der selvfølgelig er problemer, og det er problemer, som vi ikke kan være bekendt i vores velfærdssamfund og også problemer, der har karakter af mere permanent udstødning og marginalisering.
Men her vil jeg godt tilslutte mig dem, der siger, at det jo ikke er det at give folk nogle flere penge at leve for, der er det afgørende, det er en lang række andre ting, som vi samtidig skal sætte ind over for.
Det synes jeg også, vi i høj grad er klar over, og det har vi i øvrigt et glimrende samarbejde om til hverdag.
Med hensyn til Danmarks Statistik er det rigtigt, som det også fremgik af aviserne forleden dag, at Danmarks Statistik åbenbart for at få råd til nogle nye statistikker overvejer at skære ned på nogle gamle statistikker.
Det er ikke noget, der umiddelbart ligger inden for mit ressort, for Danmarks Statistik hører under Økonomiministeriet, men jeg vil godt sige, at jeg synes, det er meget skræmmende, hvis de statistikker, der er nævnt, falder væk.
Vi forhandler i øjeblikket om det, der hedder satspuljen, og det har faktisk været nævnt som et punkt, hvorvidt man i virkeligheden kunne gå ind og give et tilskud over den pulje, så under de fortsatte forhandlinger vil jeg nævne det som en mulighed.
Under alle omstændigheder er jeg enig i, at der er visse ting, som jeg også mener, man skal have med i en statistik.
Hvordan det så kan tilvejebringes, og hvor de penge skal komme fra, har jeg ikke noget bud på, ud over at jeg kan sige, at dér, hvor jeg sidder med hånden på styrestangen, er med hensyn til satspuljen, men det kan vi drøfte videre.